**Otvorená výzva pre prihlášky do 1. kola výberového konania na slovenskú expozíciu Výstavy krajín a regiónov počas medzinárodného podujatia Pražské Quadriennale 2027**

*/Bratislava, 31. júl 2025/* **Divadelný ústav na svojom webovom sídle theatre.sk zverejnil výzvu, ktorá môže zaujať ľudí v oblasti divadla, výtvarníctva aj architektúry. Tí majú možnosť uchádzať sa o realizáciu slovenskej expozície v rámci Výstavy krajín a regiónov na 16. ročníku medzinárodného podujatia Pražské Quadriennale, ktoré sa uskutoční v roku 2027. Termín odoslania prihlášok do 1. kola výberového konania na slovenskú expozíciu je 15. september 2025.**

„Ak pôsobíte v oblasti performatívneho umenia, scénografie, kostýmového výtvarníctva, dizajnu či architektúry, môžete sa aktuálne prihlásiť s projektom do 1. kola výberového konania na národnú expozíciu. Elektronický formulár a ďalšie informácie sú dostupné na stránke theatre.sk. Prihlásené projekty by mali reflektovať umeleckú koncepciu Pražského Quadriennale 2027, ktorej názov je *Absencie a tichá – ako priestory možností pre scénografické vízie budúcnosti. „*Umeleckú koncepciu a s ňou aj hlavnú tému medzinárodného podujatia vyhlásil organizátor Pražského Quadriennale, český Národný inštitút pre kultúru, a viac o možnej reflexii a interpretácii hlavnej témy sa môžete dočítať na stránke medzinárodného podujatia pq.cz,*“* hovorí koordinátorka slovenskej expozície na medzinárodnej výstave Zuzana Poliščák Šnircová z Divadelného ústavu so sídlom v Bratislave. Ten je od roku 1993 hlavným usporiadateľom a odborným garantom slovenskej expozície na medzinárodnom výstavisku. Termín podania prihlášok do 1. kola výberového konania na slovenskú expozíciu v rámci Výstavy krajín a regiónov PQ 2027 je do 15. septembra 2025. „Vybrané projekty, ktoré budú spĺňať všetky potrebné náležitosti, budú elektronicky oboznámené o postupe do 2. kola s dátumom uzávierky 14. novembra 2025. Víťazný projekt bude podporený finančným príspevkom MK SR vo výške 35 000 eur. Podrobné informácie o požadovaných podkladoch k projektom pre obe výberové kolá sú dostupné na našej stránke theatre.sk v sekcii Novinky a v sekcii Projekty,“ vymenúva Z. Poliščák Šnircová.

**Viac informácií o Pražskom Quadriennale a medzinárodnej Výstave krajín a regiónov**

**Pražské Quadriennale (PQ)** je najprestížnejšia a najväčšia medzinárodná súťažná prehliadka zameraná na súčasnú scénografiu, divadelný priestor a performatívne umenie, ktorá sa koná každé štyri roky v Prahe. Od svojho vzniku v roku 1967 sa stala kľúčovou svetovou platformou pre profesionálov z oblasti divadla, scénografie a výtvarného umenia. PQ prezentuje inovatívne diela a experimenty v oblasti dizajnu scén, kostýmov, performancie a divadelného priestoru, pričom spája umelcov, teoretikov a študentov z celého sveta. Ako festivalová udalosť ponúka bohatý program rozdelený do viacerých (súťažných aj nesúťažných) programových sekcií vrátane výstav, diskusií, workshopov a performancií, čím vytvára dynamické inšpiratívne prostredie pre zdieľanie ideí.

PQ organizuje český Národný inštitút pre kultúru so sídlom v Prahe a usporadúva Ministerstvo kultúry Českej republiky.

Najrozsiahlejšia a zároveň profilová sekcia Pražského Quadriennale **Výstava krajín a regiónov** na každom ročníku predstaví okolo 60 *–* 80 krajín, pričom Slovensko od vzniku PQ v roku 1967 nevynechalo (do roku 1991 ako súčasť Československa, od roku 1995 v samostatnej národnej expozícii) účasť ani na jednom ročníku.

Slovenskí scénografi a kostýmoví výtvarníci\*čky dosahovali na PQ v silnej medzinárodnej konkurencii významné ocenenia, napríklad: Vladimír Suchánek a Pavol Mária Gábor (Strieborná medaila za scénografiu 1967), Helena Bezáková (Zlatá medaila za divadelný kostým 1971 a Strieborná medaila 1987), Stanislava Vaníčková (Strieborná medaila za kostým 1975), Jozef Ciller (Zlatá medaila za scénografiu 1975 a 1979), Margita Polónyová (Zlatá medaila za kostým 1979), Tomáš Berka (Strieborná medaila za scénografiu 1983), Ladislav Vychodil (Zlatá medaila za scénografiu 1987), Boris Kudlička (Zlatá medaila za využitie divadelnej technológie 2007).

Aj v ostatných ročníkoch PQ bola účasť Slovenska na PQ úspešnou, expozície potvrdili svoju kvalitu a získali rôzne ocenenia. Najúspešnejší bol ročník 2015, v ktorom expozícia *Obraz obrazu. Milan Čorba* v kurátorskom prevedení svetoznámeho scénografa Borisa Kudličku získala Zlatú medailu za divadelnú architektúru. V roku 2019 zaradila medzinárodná porota PQ medzi 20 najlepších kníh sveta venovaných scénografii a kostýmovému výtvarníctvu monografiu *Milan Čorba*, ktorú vydal Divadelný ústav.

Hlavným usporiadateľom a odborným garantom slovenskej expozície od vzniku samostatného štátu v roku 1993 je Divadelný ústav so sídlom v Bratislave, ktorý výzvu prihlásiť sa do výberového konania na slovenskú expozíciu vyhlasuje každé 4 roky v spolupráci s Ministerstvom kultúry Slovenskej republiky. Príprava a realizácia národnej expozície a účasti slovenských tvorcov a tvorkýň v sprievodných sekciách PQ je pre svoju obsažnosť a komplexnosť rozdelená do 2-ročného obdobia.





Divadelný ústav je štátnou príspevkovou organizáciou v zriaďovateľskej pôsobnosti Ministerstva kultúry Slovenskej republiky. Zaoberá sa komplexným výskumom, dokumentáciou, vedeckým spracovaním a poskytovaním informácií o divadelnej kultúre na Slovensku od vzniku prvej profesionálnej scény v roku 1920. Spravuje kultúrne dedičstvo v oblasti slovenskej divadelnej kultúry (činohra, opera, balet, tanec, bábkové divadlo, moderné performatívne druhy). Vo svojej odbornej činnosti systematicky zhromažďuje, vedecky spracováva a sprístupňuje múzejné, knižničné, archívne a dokumentačné fondy z histórie a súčasnosti slovenského profesionálneho divadla a zabezpečuje komplexný informačný systém o profesionálnom divadle na Slovensku.